CELEX: 32017R1266
Language: sk
Date: 2017-07-11 00:00:00
Title: Vykonávacie nariadenie Komisie (EÚ) 2017/1266 z 11. júla 2017, ktorým sa zrušuje nariadenie (ES) č. 2494/96 o zatrieďovaní určitého tovaru do kombinovanej nomenklatúry

14.7.2017   
            
            
               SK
            
            
               Úradný vestník Európskej únie
            
            
               L 183/1
            
         VYKONÁVACIE NARIADENIE KOMISIE (EÚ) 2017/1266
   z 11. júla 2017,
   ktorým sa zrušuje nariadenie (ES) č. 2494/96 o zatrieďovaní určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry (ďalej aj „KN“), ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia určitého tovaru.
            
         
               (2)
            
            
               Nariadením Komisie (ES) č. 2494/96 (3) sa „pás z polyetyléntereftalátu, s hrúbkou nepresahujúcou 10 mikrometrov, potiahnutý teplocitlivým atramentom, dodávaný v kotúčoch šírky 62 cm“ zatriedil do položky 3215 kombinovanej nomenklatúry ako „Tlačiarenská farba, atramenty na písanie alebo rysovanie a ostatné atramenty (tuše), tiež koncentrované alebo tuhé“. Zatriedenie výrobku do položky 3215 sa zakladalo na všeobecnom pravidle 3 b) na interpretáciu kombinovanej nomenklatúry, odôvodnenie však nezachádza do podrobností, pokiaľ ide o možné položky, ktoré by sa mali zvážiť pri uplatňovaní všeobecného pravidla 3 b). Chýba predovšetkým odôvodnenie vylúčenia zatriedenia do položky 9612, ktorá sa okrem pečiatkovacích vankúšikov vzťahuje na „pásky do písacích strojov alebo podobné pásky, napustené tlačiarenskou farbou alebo inak pripravené na zanechanie odtlačkov, tiež na cievkach alebo v kazetách“.
            
         
               (3)
            
            
               Nariadenie (ES) č. 2494/96 sa týka tzv. jumbo kotúčov, ktoré nie sú výrobkami pripravenými na použitie, lebo v skutočnosti ide o kotúče so značnou dĺžkou, ktoré sa bez ďalšieho kroku výrobného procesu nedajú vložiť do písacieho stroja alebo podobného stroja. V opise výrobku v prílohe k nariadeniu (ES) č. 2494/96 tieto informácie chýbajú, a neuvedenie týchto informácií teda môže viesť k nesprávnym nomenklatúrnym zatriedeniam pások napustených tlačiarenskou farbou pripravených na použitie. Pásky napustené tlačiarenskou farbou, ktoré sú pripravené na použitie, sa majú zatriediť do položky 9612.
            
         
               (4)
            
            
               Keďže výrobok, na ktorý sa vzťahuje nariadenie (ES) č. 2494/96, už nie je na trhu dostupný, uvedené nariadenie sa viac nepovažuje za potrebné. Väčšina pások napustených tlačiarenskou farbou, ktoré sú v súčasnosti dostupné na trhu, aj so značnou šírkou a dĺžkou, sa môže po vložení do písacieho stroja alebo podobného stroja priamo používať bez ďalšieho kroku výrobného procesu. Zároveň sa vypracuje vysvetlivka ku KN k podpoložkám 9612 10 10 až 9612 10 80 („písacie pásky“) s cieľom poskytnúť usmernenie k nomenklatúrnemu zatriedeniu pások napustených tlačiarenskou farbou.
            
         
               (5)
            
            
               Nariadenie (ES) č. 2494/96 by sa malo v dôsledku toho zrušiť, aby sa predišlo prípadným rôznym nomenklatúrnym zatriedeniam pások napustených tlačiarenskou farbou a zabezpečilo sa jednotné uplatňovanie kombinovanej nomenklatúry v celej Únii.
            
         
               (6)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Nariadenie (ES) č. 2494/96 sa zrušuje.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 11. júla 2017
      
         
            Za Komisiu
         
         
            v mene predsedu
         
         Stephen QUEST
         
            generálny riaditeľ
         
         
            Generálne riaditeľstvo pre dane a colnú úniu
         
      
   
   
      (1)  Ú. v. EÚ L 269, 10.10.2013, s. 1.
   
      (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).
   
      (3)  Nariadenie Komisie (ES) č. 2494/96 z 23. decembra 1996 o zatrieďovaní určitého tovaru do kombinovanej nomenklatúry (Ú. v. ES L 338, 28.12.1996, s. 38).